Predkladacia správa

Materiál „Príspevok Slovenskej republiky v rámci iniciatívy HIPC a ODA - návrh na odpustenie pohľadávok Slovenskej republiky v Sudánskej republike a Islamskom štáte Afganistan“ sa predkladá na rokovanie vlády Slovenskej republiky (SR) ako iniciatívny materiál. Cieľom materiálu je odpustiť dlh uvedených chudobných krajín voči SR, čo má pozitívny vplyv na zvyšovanie oficiálnej pomoci SR rozvojovým krajinám. 

Finančné záväzky oficiálnej rozvojovej pomoci (Official Development Assistance – ODA) členských krajín Európskej únie boli prijaté na Barcelonskej rade EÚ 14. marca 2002 ako príspevok pre Medzinárodnú konferenciu OSN o financovaní rozvoja, ktorá sa konala v Monterrey v dňoch 18. až 22. marca 2002. Počas zasadnutia Európskej rady v marci 2002 sa členské štáty Európskej únie (EÚ) zaviazali, že do roku 2006 zvýšia podiel svojej oficiálnej rozvojovej pomoci (ODA) na hrubom národnom dôchodku (HND) na spoločný priemer EÚ vo výške 0,39 percent. 

Tieto záväzky mali pre Slovenskú republiku, ako nového člena Európskej únie, len deklaratívny význam a ich plnenie nebolo podmienené podpisom prístupovej zmluvy. Až na summite v Bruseli v dňoch 16. a 17. júna 2005 Európska rada opätovne potvrdila svoje odhodlanie splniť tieto záväzky a rozhodla sa stanoviť Európskej únii nový spoločný cieľ, podľa ktorého má do roku 2010 priemer výdavkov členských krajín EÚ dosiahnuť 0,56 percent HND. V súlade s výsledkami dosiahnutými na zasadnutí Rady sa členské štáty, ktoré pristúpili k EÚ po roku 2002 a ktoré ešte nedosiahli úroveň 0,17 percent, budú usilovať urobiť tak do roku 2010 v rámci svojich príslušných rozpočtových možností. 

Odpustenie pohľadávok voči Sudánskej republike je plne v súlade s iniciatívou Medzinárodného menového fondu (MMF) pre odpustenie dlhov zadĺženým chudobným krajinám (Heavily Indepted Poor Countries – HIPC) a záväzkom členských krajín EÚ z apríla 2003, kde sa zaviali poskytnúť sto percentné odpustenie pohľadávok vzniknutých pred rokom 1990 krajinám, ktoré MMF klasifikovala ako HIPC. Problematika rozvojovej pomoci síce nebola témou predvstupových rokovaní, záväzky Európskej únie sú však v súčasnosti tiež záväzkami Slovenskej republiky. Pre slovenskú rozvojovú pomoc má určujúci význam vstup do EÚ. Slovensko sa stalo súčasťou spoločného európskeho systému poskytovania rozvojovej pomoci, z čoho vyplývajú určité finančné, politické, právne, inštitucionálne a organizačné záväzky.

Vzhľadom na politickú a ekonomickú situáciu v Islamskom štáte Afganistan sa dá predpokladať, že ekonomický efekt zo splatenia pohľadávky pre Slovenskú republiku by bol minimálny a časovo náročný. Preto Ministerstvo financií SR navrhuje zaradiť pohľadávky SR voči Islamskému štátu Afganistan do skupiny pohľadávok, ktoré budú odpustené a štatisticky vykázané v rámci poskytnutej oficiálnej rozvojovej pomoci (ODA) za rok 2005.

Materiál prešiel medzirezortným pripomienkovým konaním a na rokovanie vlády SR sa predkladá bez rozporov.